謝張文老餉酥
作者：晁公遡
朝代：宋

paragraphs: 清晨坐堂上，忽得故人書。
近自玉壘州，遠餉金城酥。
聞由笮都出，來與枸醤俱。
開視靜如練，緘題投比珠。
甚知故人厚，痟中憐老夫。
豈惟減肺渴，兼可濡腸枯。
因之想風味，更過酪醍醐。
致此未足言，公才可時須。
似傳滇池君，願獻汗血駒。
高有八尺龍，次有一丈烏。
論功當作頌，請歌馬斯徂。